Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum il-Kummissjoni Ewropea ppubblikat ir-riżultati preliminari tal-konsultazzjoni pubblika dwar il-bidla fil-ħin fl-Ewropa. Din il-konsultazzjoni pubblika, li saret mill-4 ta' Lulju sas-16 ta' Awwissu 2018, irċeviet 4.6 miljun tweġiba mit-28 Stat Membru, jiġifieri l-ogħla għadd ta' tweġibiet li qatt irċeviet konsultazzjoni pubblika tal-Kummissjoni. Skont ir-riżultati preliminari (ara l-anness), 84 % mir-rispondenti huma favur li ma tibqax issir bidla fil-ħin darbtejn fis-sena. Il-Kummissarju għat-Trasport, Violeta Bulc, ippreżentat dawn ir-riżultati preliminari lill-Kulleġġ tal-Kummissarji, li mbagħad għamlu l-ewwel diskussjoni fuq il-passi possibbli li jmiss. Il-Kummissarju Bulc stqarret: “Miljuni ta' Ewropej semmgħu leħinhom permezz tal-konsultazzjoni pubblika tagħna. Il-messaġġ huwa ċar għall-aħħar: 84 % ta' dawk li wieġbu jixtiequ li ma tibqax tiddawwar is-siegħa. Se nieħdu l-azzjoni xierqa, u nħejju proposta leġiżlattiva lill-Parlament Ewropew u lill-Kunsill, li mbagħad jiddeċiedu flimkien.” Ir-riżultati preliminari jindikaw ukoll li aktar minn tliet kwarti (76 %) mir-rispondenti jqisu li l-bidla fil-ħin darbtejn fis-sena hija esperjenza “negattiva ħafna” jew “negattiva”. Ir-rispondenti semmew tħassib marbut ma' impatti negattivi fuq is-saħħa, żieda fl-aċċidenti fit-toroq, jew in-nuqqas ta' ffrankar fl-enerġija bħala raġunijiet biex ma tibqax tiddawwar is-siegħa. Il-President tal-Kummissjoni Ewropea, Jean-Claude Juncker, daħħal il-kwistjoni tal-ħin tas-sajf fl-aġenda politika bħala parti mill-impenn tiegħu biex l-UE tieħu azzjoni kbira fuq il-kwistjonijiet il-kbar, filwaqt li jkun f'idejn l-Istati Membri li jieħdu deċiżjonijiet fejn ikunu jinsabu f'pożizzjoni aħjar biex jeħduhom. Il-konsultazzjoni pubblika dwar l-arranġamenti għall-bidla fil-ħin ġiet organizzata mill-Kummissjoni Ewropea bħala parti mill-valutazzjoni kontinwa tagħha tal-arranġamenti attwali dwar il-bidla fil-ħin fl-Ewropa. Issegwi r-riżoluzzjoni ta' Frar 2018 tal-Parlament Ewropew, kif ukoll talbiet mingħand l-Istati Membri, il-partijiet ikkonċernati u ċ-ċittadini. Il-passi li jmiss Ir-riżultati aħħarija tal-konsultazzjoni pubblika se jiġu ppubblikati fil-ġimgħat li ġejjin. Issa l-Kummissjoni se tressaq proposta lill-Parlament Ewropew u lill-Kunsill bil-għan li jinbidlu l-arranġamenti attwali tal-bidla fil-ħin. Kuntest Bejn l-4 ta' Lulju u s-16 ta' Awwissu 2018, il-Kummissjoni Ewropea organizzat konsultazzjoni pubblika bħala parti mill-valutazzjoni kontinwa tagħha tal-arranġamenti attwali dwar il-bidla fil-ħin fl-Ewropa. Il-konsultazzjoni kienet fil-forma ta' stħarriġ fuq l-internet li stieden il-fehmiet tal-Ewropej, speċifikament dwar l-esperjenza ġenerali tagħhom mal-bidla fil-ħin, jew il-preferenza tagħhom fuq għadd ta' alternattivi (jiġifieri, li s-sistema attwali tinżamm kif inhi, jew li titneħħa għalkollox madwar l-UE). Il-konsultazzjonijiet pubbliċi huma waħda mill-għodod li tuża l-Kummissjoni biex tivvaluta l-politiki tagħha, flimkien ma' elementi oħra bħal studji xjentifiċi. Fost konsultazzjonijiet prominenti oħra li saru fil-passat, kien hemm dawk dwar il-leġiżlazzjoni dwar l-Għasafar u l-Ħabitats (aktar minn 550,000 tweġiba), jew dwar il-modernizzazzjoni tal-Politika Agrikola Komuni (aktar minn 322,000 tweġiba). Il-biċċa l-kbira mill-Istati Membri għandhom tradizzjoni twila ta' arranġamenti għall-ħin tas-sajf. Ħafna minn dawn imorru lura saħansitra għall-Ewwel u t-Tieni Gwerra Dinjija, jew għall-kriżi taż-żejt fis-sebgħinijiet. Mis-snin tmenin 'il quddiem, l-Unjoni Ewropea bdiet tadotta progressivament leġiżlazzjoni li permezz tagħha l-Istati Membri kienu jiftiehmu biex jikkoordinaw il-bidla fil-ħin sabiex ma jibqax ikun hemm skedi nazzjonali diverġenti. Mill-1996 'l hawn, l-Ewropej kollha jdawru l-arloġġ siegħa 'l quddiem fl-aħħar nhar ta' Ħadd ta' Marzu, u siegħa lura fl-aħħar Ħadd ta' Ottubru. L-għan tar-regoli tal-UE ma kienx li jiġi armonizzat ir-reġim tal-ħin fl-UE, iżda li jindirizzaw il-problemi li jinqalgħu, l-iktar għas-setturi tat-trasport u tal-loġistika, minħabba nuqqas ta' koordinazzjoni fl-applikazzjoni tal-bidliet fil-ħin matul is-sena. B'mod parallel mal-arranġament tal-ħin tas-sajf fl-Unjoni Ewropea, l-Istati Membri japplikaw tliet żoni tal-ħin jew ħinijiet standard differenti. Id-deċiżjonijiet dwar il-ħin standard huma kompetenza nazzjonali. ANNESS Ir-riżultati kollha huma preliminari u soġġetti għal tibdil Rata ta' parteċipazzjoni f'kull Stat Membru (f'perċentwal tal-popolazzjoni nazzjonali): Il-Ġermanja 3,79 % L-Awstrija 2,94 % Il-Lussemburgu 1,78 % Il-Finlandja 0,96 % L-Estonja 0,94 % Ċipru 0,88 % Is-Slovenja 0,73 % Is-Slovakkja 0,60 % Ir-Repubblika Ċeka 0,59 % Franza 0,59 % Il-Belġju 0,55 % Il-Kroazja 0,52 % L-Iżvezja 0,48 % Il-Latvja 0,39 % Il-Polonja 0,34 % Il-Greċja 0,34 % Il-Litwanja 0,34 % Il-Portugall 0,33 % Malta 0,25 % L-Irlanda 0,24 % L-Ungerija 0,21 % Spanja 0,19 % Il-Bulgarija 0,18 % In-Netherlands 0,16 % Id-Danimarka 0,11 % L-Italja 0,04 % Ir-Rumanija 0,04 % Ir-Renju Unit 0,02 % Liema mill-alternattivi li ġejjin tkun favorihom? X'inhi l-esperjenza ġenerali tiegħek mal-bidla fil-ħin?